Sabina mevo

La Sabina mevo, Xema sabini, estas eta mevo, tio estas birdo de la familio de Laredoj kaj ordo de Karadrioformaj. Laŭ diversaj taksonomioj ĝi, iam apartenanta al la plej ofta genro Larus, nun estas la ununura specio de sia genro, nome Xema.

 Disvastiĝo 
maldekstre|thumb|Plenkreskulo fluganta en Islando
Ĝi reproduktiĝas en Arkto kaj havas ĉirkaŭpolusan disvastiĝon tra plej norda Norda Ameriko – nordaj Kanado kaj Alasko –, Gronlando kaj Eŭrazio – plej nordaj insularoj kaj orienta Siberio –. Tiu ĉi birdo migras suden aŭtune, kelkaj vintras en norda Pacifiko sed aliaj vintras en suda Pacifiko de Kolombio ĝis norda Ĉilio kaj reproduktuloj de Gronlando kaj orienta Kanado trapasas Atlantikon por vintri en nordokcidenta Eŭropo aŭ eĉ ĝis Sudafriko.

Eventuale ekzempleroj de Sabina mevo povas esti vidataj en la marbordo de nordorienta Usono.

 Aspekto 
Tiu specio (27 ĝis 33 cm longa, 140 ĝis 225 g peza kaj enverguro de 80–92 cm) estas facile identigebla pro sia rimarkinda flugilbildo. Plenkreskulo havas helgrizajn dorson kaj flugilajn kovrilplumojn, nigrajn pintoplumojn (kun etaj blankaj “spegulojn”) kaj blankajn malantaŭajn flugilplumojn. La blanka vosto estas forkoforma kaj ankaŭ kolo, brusto, ventro kaj pugo estas blankaj. La masklo havas malhelan kapon dum la reprodukta sezono kaj poste malheleco perdiĝas, sed restas malhela strio malantaŭ okulo. La beko estas nigra kun flava pinto kiu larĝiĝas komence. La kruroj estas malhelgrizaj. Junuloj havas similan trikoloran flugilbildon, sed grizo estas anstataŭata de bruno kaj krome la vosto havas nigran finstrion. Junuloj atingas plenkreskulan plumaron post du jaroj. Tiuj mevoj havas tre akran voĉon.

 Kutimoj 
eta|maldekstre|Ovoj de Xema sabini - MHNT.
La Sabina mevo reproduktiĝas en kolonioj en marbordoj kaj tundro. La ino demetas 2 aŭ 3 punktecajn verdobrunajn ovojn en surgrunda nesto kovrita de herberoj. Ambaŭ gepatroj kovas dum ĉirkaŭ 23 tagojn. Idoj povas ĉu forlasi la neston post unu tago ĉu resti kelkaj tagoj en la nesto. Ĝi estas tre pelaga (enmara) for de la reprodukta sezono. Tiu specio manĝas tre diversajn etajn animalojn (ĉefe akvoinsektojn dum reproduktado kaj fiŝojn kaj krustuloj poste) kaj ankaŭ ovojn de kolonioj de Arkta ŝterno, ĉar ĝi kolonias apude. Mondaj populacioj povas esti ĉirkaŭ 100 000 paroj.

La Sabina mevo, Xema sabini, ricevas la nomon en la latina scienca, Esperanto kaj en multaj nacilingvoj de la angla sciencisto, esploristo kaj ornitologo Sir Edward Sabine pro agado de lia frato Joseph Sabine.

 Referencoj 

 Literaturo 


 Roger Peterson kaj aliaj, Guía de campo de las aves de España y de Europa, Omega, Barcelona.

 Eksteraj ligiloj 

 Franclingva ejo pri Sabina mevo
 Anglalingva ejo pri Sabina mevo
 Anglalingva ejo pri Sabina mevo 

Kategorio:Mevoj
Kategorio:Nearktisa faŭno
Kategorio:Palearktisa faŭno
Kategorio:Holarktisa faŭno
Kategorio:Arktaj birdoj